b'\n_START_ARTICLE_\nGrampositiivsed bakterid\n_START_PARAGRAPH_\nGrampositiivsed bakterid (t\xc3\xa4histatakse G(+) v\xc3\xb5i GP) on bakterid, mis erinevalt gramnegatiivsetest bakteritest hoiavad Grami meetodiga uurimisel aluselist v\xc3\xa4rvust (kristallvioletti) p\xc3\xa4rast etanooliga loputamist. Grami meetodil lisatakse p\xc3\xa4rast kristallvioleti kasutamist kontrastv\xc3\xa4rvus (tavaliselt safraniin), mist\xc3\xb5ttu k\xc3\xb5ik grampositiivsed bakterid v\xc3\xa4rvuvad violetseks v\xc3\xb5i tumesiniseks. Nad on v\xc3\xb5imelised s\xc3\xa4ilitama kristallvioletti t\xc3\xa4nu paksu peptidogl\xc3\xbckaankihi olemasolule raku\xc3\xbcmbrises. Erinevalt gramnegatiivsetest bakteritest ei ole grampositiivsetel bakteritel raku\xc3\xbcmbrises v\xc3\xa4lismembraani. Esineb ts\xc3\xbctoplasma membraan, aga rakukesta moodustab paks peptidogl\xc3\xbckaankiht ning nendevahelist ruumi nimetatakse periplasmaks.\n_START_SECTION_\nKlassifikatsioon\n_START_PARAGRAPH_\nGrami j\xc3\xa4rgi v\xc3\xa4rvimine on kiire ja t\xc3\xb5hus diagnostiline meetod selleks, et grupeerida Bacteria domeeni liike. Traditsioonilises ja t\xc3\xa4nap\xc3\xa4evases mikrobioloogias on palju kriteeriume, mille j\xc3\xa4rgi klassifitseeritakse ja jagatakse all\xc3\xbcksusteks domeen Bacteria. Peale Grami j\xc3\xa4rgi v\xc3\xa4rvimise v\xc3\xb5ivad kriteeriumiks olla ka kasvu kiirus, antibiootikumitundlikkus v\xc3\xb5i teised makroskoopilised ja f\xc3\xbcsioloogilised omadused._NEWLINE_Riik Monera oli jagatud neljaks h\xc3\xb5imkonnaks Grami meetodi j\xc3\xa4rgi: Firmacutes (Firmicutes), Gracilicutes, Mollicutes ning Mendocutes. _NEWLINE_Carl Woese (mikrobioloogia teaduskond, Illinois \xc3\x9clikool) t\xc3\xb6\xc3\xb6kaaslastega tegeles 16S ribosomaalse RNA-ga seotud f\xc3\xbclogeneetiliste uuringutega. Alates 1987 hakkas Carl Woese kahtlema grampositiivsete bakterite monof\xc3\xbcleetiliste r\xc3\xbchmade \xc3\xb5igsuses.  Uuringud andsid positiivse tulemuse, mis on kasuks nende organismide j\xc3\xa4rgnevatele terapeutilistele ning \xc3\xbcldistele uuringutele. Kasutades 16S rRNA molekulaarseid meetodeid, leidis Woese 12 bakterih\xc3\xb5imkonda, millest kaks olid grampositiivsed: suure GC (guaniin-ts\xc3\xbctosiin) sisaldusega grampositiivsed (Actinobacteria) ja v\xc3\xa4ikse GC sisaldusega grampositiivsed bakterid (Firmicutes). H\xc3\xb5imkonda Actinobacteria kuuluvad perekonnad, nagu Corynebacterium, Mycobacterium, Nocardia ja Streptomyces. _NEWLINE_H\xc3\xb5imkond Firmicutes sisaldab 45\xe2\x80\x9360% ulatuses aluspaari GC, mis ei ole p\xc3\xa4ris madal, kuid madalam kui h\xc3\xb5imkonnal Actinobacteria. H\xc3\xb5imkonda Firmicutes kuuluvad perekonnad, nagu Staphylococcus, Streptococcus, Enterococcus, Bacillus, Clostridium ja Listeria. Need perekonnad sisaldavad p\xc3\xb5hilisi haigusi tekitavaid liike. _NEWLINE_H\xc3\xb5imkonda Firmicutes oli \xc3\xbcle viidud Mycoplasma, kuna see on bakterisarnane organism. M\xc3\xbckoplasmal ei ole rakukesta. Vaatamata sellele, et m\xc3\xbckoplasma ei saa olla v\xc3\xa4rvitud, tuleneb see organism h\xc3\xb5imkonnast Firmicutes._NEWLINE_Vaatamata laialt levitud arvamusele ning praktilistele teadmistele molekulaarses f\xc3\xbclogeenias, peavad m\xc3\xb5ned inimesed senini Monera riiki monof\xc3\xbcleetiliseks klaadiks. Nende inimeste hulka kuulub ka Cavalier-Smith.\n_START_SECTION_\nPatogeensus\n_START_PARAGRAPH_\nGrampositiivsed bakterid on k\xc3\xb5ige levinumaks inimese haiguse tekkimise p\xc3\xb5hjuseks. Praegu on teada 6 GP bakterite perekonda, mis m\xc3\xb5jutavad inimese tervist. Kaks nendest, Streptococcus ja Staphylococcus, on kokid. \xc3\x9clej\xc3\xa4\xc3\xa4nud bakterid on batsillid (kepikesekujulised bakterid). Nad jagatakse kaheks r\xc3\xbchmaks spoori moodustumise v\xc3\xb5imaluse j\xc3\xa4rgi. N\xc3\xa4idiseks v\xc3\xb5ib esitada Corynebacterium ja Listeria (mittesporuleeruvad liigid) ning Bacillus ja Clostridium (liigid, mis moodustavad spoore).  Peale selle jagatakse sporuleeruvad bakterid veel fakultatiivseteks ja obligatoorseteks anaeroobideks. Esimesse r\xc3\xbchma kuulub Bacillus perekond ja teise Clostridium.'